## **Apeliadau Academaidd – Cwestiynau Cyffredin**

#### CYFLWYNO APÊL

**Rwyf wedi derbyn fy nghanlyniadau ac nid ydynt yr hyn yr oeddwn yn ei ddisgwyl, beth ddylwn i ei wneud?**

Os ydych chi'n credu y bu gwall gyda'ch canlyniadau, dylech gysylltu â'r Ardal Gynghori. Gallant eich cyfeirio at aelod priodol arall o staff mewn ymgais i ddatrys eich pryderon.

**Rwyf wedi siarad â'r Ardal Gynghori/yr aelod staff perthnasol ac ni fu'n bosibl datrys fy materion. Credaf fod gennyf apêl ddilys, sut ddylwn i gyflwyno un?**

Os ydych eisoes wedi ceisio datrys eich materion a hynny wedi bod yn aflwyddiannus, dylech gyflwyno ‘Ffurflen Apêl Cam 2’ a thystiolaeth ategol i’r Uned Gwaith Achos Myfyrwyr **cyn pen 10 diwrnod gwaith** ar ôl cyhoeddi eich canlyniadau. Gallwch ddod o hyd i'r ffurflen a'r wybodaeth berthnasol ar [dudalen we yr Uned Gwaith Achos Myfyrwyr](https://registry.southwales.ac.uk/student-regulations/academic-appeals/).

**Gellir cyflwyno apeliadau yn unig ar y sail ganlynol:**

**Diffyg neu afreoleidd-dra gweithdrefnol yn y deunydd, sy'n berthnasol i ganlyniad y penderfyniad academaidd.**

**Rhaid i chi arddangos un neu fwy o'r categorïau canlynol:**

**a) bu gwall gweinyddol**

**b) ni ddilynwyd y broses briodol mewn perthynas â'r asesiadau**

**c) roedd diffygion yn y cyngor a ddarparwyd mewn perthynas ag asesiadau**

**ch) ni ddaethpwyd i benderfyniad academaidd yn unol â rheoliadau'r cwrs.**

**Pa dystiolaeth sydd angen i mi ei darparu?**

Os ydych yn apelio ar sail cyngor anghywir a roddwyd mewn perthynas ag asesiad, dylech ddarparu copïau o ddogfennaeth a gohebiaeth sy'n nodi'r cyngor anghywir e.e. e-byst gan eich darlithydd, cyngor anghywir wedi'i ddarparu ar y daflen glawr asesu ac ati.

Os oes angen cyngor arnoch ar ba dystiolaeth i’w chynnwys dylech gysylltu â’ch Ardal Gynghori neu Undeb y Myfyrwyr.

**Roedd gen i amgylchiadau personol, yr wyf yn teimlo eu bod wedi effeithio ar fy mherfformiad, a allaf apelio?**

Na, ni allwch apelio ar sail amgylchiadau personol. Dylech siarad â'ch Ardal Gynghori ynghylch cyflwyno hawliad amgylchiadau esgusodol hwyr. Gellir dod o hyd i ffurflenni amgylchiadau esgusodol y Brifysgol a nodiadau canllaw yma: <https://registry.southwales.ac.uk/student-regulations/extenuating-circumstances/>

**Os byddaf yn cyflwyno cwyn ac apêl ar yr un pryd, sut bydd y Brifysgol yn rheoli hyn?**

Os nad yw'r gŵyn a'r apêl yn gysylltiedig, ymdrinnir â hwy o dan y rheoliadau a'r gweithdrefnau perthnasol ar wahân.

Lle mae rhan, neu'r cyfan o'r gŵyn a'r apêl yn gysylltiedig, bydd y Brifysgol yn ystyried yr holl wybodaeth a gyflwynir. Sylwch y gallai gymryd mwy o amser i'r Brifysgol na'r dyddiadau cau a nodir yn y rheoliadau i ddelio â'r materion a godwyd. Bydd y Brifysgol yn sicrhau eich bod yn cael gwybod trwy gydol unrhyw ymchwiliadau am statws y materion rydych chi wedi'u codi a'r weithdrefn sy'n cael ei dilyn.

**Gweithiais yn galed iawn ar fy aseiniad ond ni chefais y marc yr wyf yn credu fy mod yn ei haeddu, a allaf apelio?**

**Ni ellir** cyflwyno apeliadau ar sail anghytuno â barn academaidd neu broffesiynol y Bwrdd Asesu.

Ystyr barn academaidd a phroffesiynol yw'r marc a ddyfernir gan yr unigolyn sy'n asesu eich gwaith ac mae'n cynnwys asesu darn penodol o waith, a/neu ddod i benderfyniad ar eich dilyniant, neu ar lefel derfynol y dyfarniad, yn seiliedig ar y marciau, y graddau a gwybodaeth arall yn ymwneud â'ch perfformiad.

Mae gan y Brifysgol system gadarn ar waith i asesu gwaith myfyrwyr, sy’n cynnwys cymedroli mewnol. Mae hyn yn golygu bod mwy nag un person yn gwneud penderfyniad am y marc rydych chi wedi'i dderbyn ac yn gwirio bod y meini prawf marcio wedi'u cymhwyso'n gywir. Mae arholwr allanol hefyd yn rhan o'r broses gymedroli.

Os ydych chi'n anhapus â'r marc a ddyfarnwyd i chi, dylech siarad â'ch darlithydd i gael adborth pellach. Dylai'r adborth eich helpu i ddeall sut y dyfarnwyd y marc.

**Allwn ni gyflwyno apêl grŵp? Sut ydyn ni'n gwneud hyn?**

Gallwch, gallwch gyflwyno apêl grŵp. Bydd angen i chi enwebu llefarydd ar ran eich grŵp. Dylent gwblhau’r ‘Ffurflen Apêl Grŵp Cam 2’, sydd hefyd i’w gweld ar [dudalen we yr Uned Gwaith Achos Myfyrwyr](https://registry.southwales.ac.uk/student-regulations/academic-appeals/) a chasglu’r holl dystiolaeth berthnasol. Mae angen i bob aelod o'r grŵp lofnodi'r ffurflen hon i gadarnhau eu bod yn hapus bod yr apêl yn adlewyrchu'r materion y maent am eu codi. Dylai'r llefarydd enwebedig gyflwyno Ffurflen Apêl Grŵp Cam 2 a'r holl dystiolaeth ategol berthnasol i'r Uned Gwaith Achos Myfyrwyr cyn pen **10 diwrnod gwaith** ar ôl i'ch canlyniadau gael eu cyhoeddi.

**Ydych chi'n derbyn apeliadau gan drydydd partïon?**

Er bod y Brifysgol yn disgwyl ichi gyflwyno apêl eich hun, gwerthfawrogir y gallai fod seiliau dilys lle gallai fod angen i apêl gael ei gwneud gan drydydd parti, er mai dim ond mewn achosion eithriadol y derbynnir hyn. Os yw hyn yn wir, dylid darparu rheswm dros y trydydd parti’n cyflwyno’r apêl, ynghyd ag unrhyw dystiolaeth, ac awdurdodiad ysgrifenedig eich bod wedi cytuno y gall y trydydd parti weithredu ar eich rhan.

**Rwy'n fyfyriwr mewn sefydliad partner, a allaf ddefnyddio rheoliadau apelio'r Brifysgol?**

Gallwch, mae'r rheoliadau apelio yn berthnasol i bob myfyriwr sydd wedi cofrestru yn y Brifysgol ar gyrsiau a addysgir p'un a ydynt yn cael eu haddysgu ar y campws neu trwy drefniant mewn sefydliad partner. Ar gyfer myfyrwyr sy'n astudio graddau ymchwil, cyfeiriwch at Rhan C: Gweithdrefnau ar gyfer Graddau Ymchwil, Rheoliadau a Gweithdrefnau Apeliadau Academaidd.

**Mae'r wybodaeth rydw i'n ei darparu yn gyfrinachol, pwy fydd yn ei gweld?**

Dim ond yn unol â'r datganiad ar waelod y ffurflen apelio y darperir y wybodaeth i'r aelodau staff priodol. Ni fydd y Brifysgol yn datgelu unrhyw wybodaeth i drydydd partïon ynghylch ymchwiliadau a chanlyniadau achosion apêl myfyrwyr oni bai bod eithriadau cyfreithiol o dan Y Rheoliad Cyffredinol ar Ddiogelu Data (GDPR) yr UE yn berthnasol neu eich bod wedi rhoi awdurdod ysgrifenedig i'r Brifysgol wneud hynny.

*DS Rhaglenni prentisiaethau Gradd Plismona yn unig - hysbysir eich cyflogwr yn awtomatig am unrhyw gyflwyniadau/canlyniadau o dan y broses hon.*

Os oes gennych unrhyw bryderon ynghylch datgelu gwybodaeth y manylir arni yn eich apêl, dylech gysylltu â'r Uned Gwaith Achos Myfyrwyr trwy e-bostio studentcasework@southwales.ac.uk

**CANLYNIADAU DIWEDD BLWYDDYN**

**Mae angen i mi ailsefyll; a oes angen i mi ei gwblhau tra bod fy apêl yn parhau?**

Dylech barhau i baratoi i gwblhau eich ailsefyll tra bydd eich apêl yn parhau.

Os yw'ch apêl yn llwyddiannus, bydd eich gwaith ailsefyll yn cael ei farcio gan ddefnyddio'r ystod lawn o farciau (0-100). Os gwrthodir eich apêl, y marc uchaf y byddwch yn gallu ei gyflawni yw'r marc pasio sylfaenol, sef 40 fel rheol.

**Rwyf wedi cael fy atal o’m cwrs ac yn apelio. A allaf barhau â’m hastudiaethau tra bod fy apêl yn cael ei hystyried?**

Na, gan eich bod wedi’ch atal ni fyddwch yn gallu parhau â'ch astudiaethau wrth i'ch apêl gael ei hystyried. Mae yna eithriadau i hyn ar gyfer cyrsiau penodol, os oes gennych unrhyw amheuaeth dylech gysylltu â'r Ardal Gynghori.

Os bydd eich apêl yn llwyddiannus a bod y penderfyniad i'ch atal yn cael ei dynnu'n ôl, byddwch yn gallu ailgychwyn eich astudiaethau ar y cyfle nesaf sydd ar gael.

**Rwyf wedi cael blwyddyn ailadrodd ac yn apelio, a allaf ailsefyll tra bod fy apêl yn cael ei hystyried?**

Na, ni allwch ailsefyll.

Os bydd eich apêl yn llwyddiannus, cewch gyfle i ailsefyll yr asesiadau ar y cyfle nesaf sydd ar gael.

#### AR ÔL CYFLWYNO APÊL

**Beth sy'n digwydd ar ôl i mi gyflwyno fy apêl?**

Ar ôl i chi gyflwyno'ch apêl, bydd yr Uned Gwaith Achos Myfyrwyr yn adolygu'r wybodaeth rydych wedi'i darparu i wirio eich bod wedi cyflwyno'ch apêl ar y ffurflen gywir, o fewn yr amserlen gywir, ac wedi darparu tystiolaeth berthnasol. Yna anfonir eich apêl at y person priodol i'w ystyried.

Yn eithriadol, efallai y cewch eich gwahodd i gyfarfod i egluro manylion yr apêl. Os oes angen gwybodaeth ychwanegol er mwyn dod i benderfyniad ar ganlyniad apêl rhoddir **5 diwrnod gwaith** i chi ddarparu'r wybodaeth ychwanegol, neu i ymgynghori â'r amserlen ar gyfer cyflwyno'r wybodaeth.

**Pwy fydd yn ystyried fy apêl?**

Ystyrir eich apêl gan uwch aelod o'r gyfadran.

**Pa mor hir y bydd yn ei gymryd i ystyried fy apêl?**

Dylech dderbyn canlyniad i'ch apêl cyn pen 20 diwrnod gwaith ar ôl darparu'r darn o ddogfennaeth berthnasol terfynol o'ch cyflwyniad apêl.

Os bydd unrhyw oedi wrth ystyried eich apêl, bydd yr Uned Gwaith Achos Myfyrwyr yn rhoi gwybod i chi ac yn rhoi dyddiad ichi pryd y gallwch ddisgwyl diweddariad.

#### CANLYNIADAU POSIBL

**Pa ganlyniadau sy'n bosibl?**

Mae yna lawer o ganlyniadau posib i apêl yn dibynnu ar amgylchiadau unigol. Nodir unrhyw newidiadau i'ch canlyniadau gwreiddiol mewn llythyr yn eich cynghori am ganlyniad yr apêl. Bydd y llythyr hefyd yn eich cyfeirio at yr adran gywir y dylech gysylltu â hi i ofyn am eglurhad pellach e.e. Ardal Gynghori/Gweinyddiaeth Myfyrwyr.

Ni all apeliadau godi na diwygio marciau ar gyfer asesiadau, modiwlau neu ddosbarthiadau gradd, oni bai bod gwall gweinyddol wedi bod.

#### YN DILYN APÊL CAM 2

**Beth fydd yn digwydd os byddaf yn anhapus â chanlyniad fy apêl?**

Gallwch ofyn am adolygiad o ganlyniad eich apêl Cam 2 os ydych chi'n anhapus â'r canlyniad, ar yr amod eich bod yn cwrdd â'r seiliau canlynol a nodir yn y weithdrefn:

a) Mae gennych dystiolaeth na chynhaliwyd y gweithdrefnau yng Ngham 2 yn unol â'r rheoliadau ac mae hyn wedi eich rhoi dan anfantais sylweddol.

b) Mae gennych dystiolaeth newydd a pherthnasol nad oedd, **am reswm da**, ar gael ar yr adeg y cyflwynwyd eich apêl Cam 2. (DS Ni ellir derbyn seiliau personol, teuluol neu ddiwylliannol sensitif fel rheswm da).

Ni ddylai'r wybodaeth hon fod wedi bod yn hygyrch nac yn hysbys ichi pan gyflwynwyd apêl Cam 2. Ni ystyrir gwybodaeth a oedd ar gael ac na ddarparwyd gyda’r apêl Cam 2 yn rheswm dilys dros gais am adolygiad.

c) Mae gennych dystiolaeth nad oedd y canlyniad yng Ngham 2 yn rhesymol o dan yr amgylchiadau.

Ar ôl i chi gyflwyno'ch cais am adolygiad, bydd y Cofrestrydd Academaidd (neu'r enwebai) yn ei ystyried, a gwneir penderfyniad os ydych chi'n cwrdd â'r seiliau dros adolygu o fewn **5 diwrnod gwaith**.

**CAIS AM ADOLYGIAD - CAM 3**

**Beth fydd yn digwydd os byddaf yn cwrdd â'r seiliau i gyflwyno cais am adolygiad?**

Os ydych chi'n cwrdd ag un neu fwy o'r seiliau i ofyn am adolygiad o'r canlyniad o'ch apêl Cam 2 a bod eich achos yn syml, cyfeirir eich achos yn ôl at y Bwrdd Dyfarnu a Dilyniant perthnasol i'w ystyried. Fe'ch hysbysir o'r canlyniad cyn pen 15 diwrnod gwaith.

Os yw'ch achos yn fwy cymhleth, fe’i cyfeirir at Banel Adolygu. Penodir Cadeirydd ynghyd ag aelod panel arall o Gyfadran wahanol i’ch un chi, a bydd Llywydd Undeb y Myfyrwyr (neu eu henwebai) hefyd yn rhan o’r Panel Adolygu.

Os cyfeirir eich achos at Banel Adolygu cynhelir y cyfarfod yn breifat; fodd bynnag, gallwch ofyn am fod yn bresennol yn y cyfarfod. Gall y Panel Adolygu hefyd, mewn amgylchiadau eithriadol, eich gwahodd i fynychu'r cyfarfod.

Yna, gwneir penderfyniad a bydd eich cais am adolygiad yn cael ei gyfeirio'n ôl at Gadeirydd y Bwrdd Dyfarnu a Dilyniant perthnasol i'w ailystyried neu, os yw'n aflwyddiannus, bydd eich achos yn cael ei gau. Fe'ch hysbysir o'r canlyniad cyn pen 25 diwrnod gwaith.

**Beth fydd yn digwydd os byddaf yn cyflwyno cais am adolygiad a bod y Cofrestrydd Academaidd (neu enwebai) yn penderfynu nad wyf yn cwrdd â'r seiliau?**

Os byddwch yn cyflwyno cais am adolygiad ac nad ydych yn cwrdd â'r seiliau dros yr adolygiad, bydd yr Uned Gwaith Achos Myfyrwyr yn rhoi Llythyr Cwblhau Gweithdrefnau atoch yn awtomatig cyn pen **5 diwrnod gwaith**. Bydd hyn yn eich galluogi i gwyno i Swyddfa'r Dyfarnwr Annibynnol.